text:
Tag Archives: jaaropgave
Jaaropgaaf 2019 a Wordo Entrega via di Post Aruba NV
Debi na e situacion actual cu Covid-19, Post Aruba N.V. tin un retraso cu e reparticion di e Jaaropgaaf di SVb. Post Aruba N.V. a reparti 80% di tur Jaaropgaaf di SVb, y ta finalisando reparticion di e ultimo 20%. Pensionado cu ta desea por baha of print e Jaaropgaaf 2019 via nos portaal di… Mas Informacion
Jaaropgaaf 2019 ta Wordo Entrega via di Post Aruba NV
Banco di Seguro Social di Aruba SVb ta conciente di e temporada cu nos ta biba aden y ta keda haci su maximo esfuerso pa cumpli cu su pensionadonan. Actualmente pa motibo di e situacion di COVID 19 no ta atendiendo cu publico pero ta mantene servicio y contacto via di email y telefon. Den… Mas Informacion
Jaaropgaaf Pensioen 2018
Banco di Seguro Social Aruba SVb ta informa cu e jaaropgaaf di AOV/AWW 2018, cual ta necesario pa e declaracion di inkomstenbelasting 2018, ta ser manda mediante post pa tur pensionado di SVb. E carta di jaaropgaaf lo ser ricibi entrante 15 juli 2019 y despues. Clientenan cu a indica cu ta preferea di ricibi… Mas Informacion
Jaaropgaaf Pensioen 2017
Banco di Seguro Social Aruba SVb ta informa cu e jaaropgaaf di AOV/AWW 2017, cual ta necesario pa e declaracion di inkomstenbelasting 2017, ta ser manda mediante post pa tur pensionado di SVb. E carta di jaaropgaaf lo ser ricibi durante lunanan di augustus y september 2018. Pa tal motibo SVb no ta entrega e… Mas Informacion
Download Jaaropgaaf cu MiPensioen
Banco di Seguro Social Aruba SVb ta invita tur pensionado pa download su jaaropgaaf mediante e servicio di MiPensioen. Registra pa MiPensioen cu bo number di AOV of AWW y un emailadres valido. Pensionadonan cu a registra caba por download e jaaropgave 2015 libremente for di MiPensioen. Por registra of habri MiPensioen akinan: https://pensioenen.svbaruba.org/Account/Login. Den… Mas Informacion
SVb su Departamento di Pensioen ta introduci un servicio nobo pa su clientenan
SVb autonomo celebrando 30 Aña y ta keda inova su servicio.
Diahuebs mainta Director di SVb Aruba ir. Edwin Jacobs y hefe di Departamento di Pensioen Luis Tromp durante di un conferencia di prensa a presenta e servicio nobo “MiPensioen”. SVb den su afan pa mehora su servicio na su clientela, “e pensionado” continuamente ta inova su sistemanan y servicionan. Aña pasa a introduci riba e website di SVb e calculador di pensioen den cual e pensionado por calcula e suma aproxima di su pensioen di biehes esta e AOV.
Awor ta introduci otro servcio den cual e cliente por haci uzo di servicionan di SVb online. SVb ta introduci un portal di internet cu ta haci posibel pa print algun documento y manda e-mail na e Departamento di Pensioen. Na e momento aki por print e “jaaropgaaf”, “inkomensverklaring”, “herziening mutatie” y un “toelichting” di AOV. Den futuro lo ta posibel pa print otro documentonan y tambe haci registracion y peticion pa revision mediante e portal.
Pa por drenta e portal e pensionado mester crea un password. Como nomber di usuario mester tin un e-mailadres. E pensionado su number di AOV/ AWW, e e-mailadres y e fecha di nacimento hunto, ta haci e pensionado usuario di e portal di internet di e Departamento di Pensioen di SVb Aruba. E portal di internet ta alcansabel via www.svbaruba.org. Bou di menu pensionado mester kies “MiPensioen”.
Den e proximo dianan pensionadonan lo ricibi un carta na cas cu informacion con pa bira usuario di e servicio nobo aki “MiPensioen”. Como servicio adicional, na oficina di Pensioen den Vondellaan, a instala computer specialmente pa e pensionado por registra y tambe haya splicacion personalmente di e servicio nobo aki. Sinembargo pa nos clientenan cu no tin computer na nan disposicion nos oficinanan lo keda duna e servicio manera semper. Un recordatorio ta cu riba diaranson merdia nos oficina na Vondellaan ta sera parti merdia y na San Nicolas henter dia.
Un partner esencial sigur den e caminda di inovacion aki ta ITP Caribbean kende ta y a brinda Departamento di Pensioen e sosten tecnoligico pa e introduccion di “MiPensioen”.
Banco di Seguro Social di Aruba su meta ta pa keda inova y haci cambio den su sistemanan pa asina sirbi su pensionadonan rond mundo mas miho posibel.
Jaaropgaaf di Pensioen di AOV a ser manda mediante Post
Desde siman pasa Banco di Seguro Social SVb a cuminsa e proceso pa manda tur e pensionadonan di SVb nan jaaropgaaf 2015 mediante post. E siman aki mayoria di nos pensionadonan ta ricibi e jaaropgaaf na cas. SVb ta remarka si cu ta posibel cu algun carta ta wordo entrega na cas despues di otro… Mas Informacion
Jaaropgave Pensioen 2010
ANUNCIO RELACIONA CU JAAROPGAVE PENSIOEN DI AOV 2010 Y DECLARACION DI ENTRADA Entre dia 12 di augustus y 26 di augustus tur pensionado cu ta ricibi pensioen di AOV lo ricibi e ‘jaaropgave 2010’ y e ‘declaracion di entrada’.


c: text/html

text:
RIBA LOCALIDAD OAA
Mester tene cuenta cu pa e curso aki mester aplicacion pa e carchi di Salubridad Publico (DBZ-kaart) (green card)
Den e curso aki bo ta siña diferente menu nutritivo y saludabel. Bo ta siña diferente aspecto y ingrediente pa por come mas saludabel, etc.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website

robotstxt: allowed

filter: keep


text:
olympic games
-
News
Antorcha Olimpico rumbo pa Tokyo
E recorido di antorcha Olimpico rumbo Tokyo, Japon a inicia cu e candela sendi na Olympia Ancient Sin duda un…Read More »
-
News
Nicole ta elabora riba e buki conmemorativo
Secretaria general di COA, Sra. Nicole Hoevertsz ta elabora riba e buki conmemorativo dedica na tur e 46 atletanan Arubano…Read More »
-
News
Davy ta conta di su experiencia di e Weganan Oimpico
Atleta Olimpico di Sidney 2000 y Atenas 2004, Davy Bisslik ta conta di su experencia como un landador cu a…Read More »
-
News
Willem ta conta di su participacion na Montreal 1976
Atleta Olimpico, Sr. Willem Maduro ta conta nos di su experiencia como atleta di Aruba cu a representa Antiyas den…Read More »
-
News
Buki Conmemorativo 46 atleta Olimpico Arubano
Comite Olimpico Arubano a presenta nan buki conmemorativo di e 46 atletanan Olimpico Arubano Durante un bunita ceremonia celebra na…Read More »
-
News


text:
Ken nos ta?
Miembronan di direktiva variá
MiVaBo ta eksistí di 6 miembronan di bestür i algun konsehero i boluntario. Tur e hende nan aki tin diferente konosementu i okupashon. Por ehèmpel tin un dòkter den bestür, un mener di skol di gym (pensionado), 2 persona ku tin nan mes negoshi, 2 trahadó soshal i un persona di prensa. Tur e personanan aki tin ménos abilidatnan físiko òf nan tin afinidat grandi pa ku e tópiko aki.
,Ta hopi importante pa tin diferente hende den bestür”, presidente i miembro di promé ora Hetty Burgos ta bisa. “Kier men diferenshanan manera hòmber i muher di vários edat, diferente okupashon i tambe diferente kultura. Tur di nan ta hiba nan mes punto di bista dilanti. Den bida práktika e no ta bai asina fásil, pasobra no tur ora nan ta konsentí ku otro, pero na final tin un bon resultado.’’
Potrètnan di e konseheronan i boluntarionan a haña un lugá den nos galeria di honor di nos sponsornan.
Artie de Vries
Presidento
Emma Groeneveldt
Presidento suplente
Thijs Kieft
Secretario
Ditta Morisson
Tesorero
Rudsel Doran
Miembro
Shaihaira Valerio
Miembro
Kon bo por yuda MiVaBo hasi su trabou?
Yuda MiVaBo
Felisidat bo no por ekspresá den sèn. Pero si MiVaBo logra hasi bida di un kompatriota minusválido mas konfortabel, nos ta garantisá bo ku e lo bira mas felis dor di esei. Kiko esei lo a kosta, e yudansa di MiVaBo?
Aksesibel òf no
Unda mi por yega fasil i unda no?
Riba e isla mashá bunita akí, MiVaBo ta traha un lista di edifisionan, kayanan i otro lugá por ehempel lugá di buseo akesesibel i no aksesibel.
E lista akí lo wordu atministrá interaktivo pa tantu MiVaBo komo propietario òf gerente di e edifisionan of lugánan akí. Anto na e momentu akí nos por serbishi bo solomente si bu mail nos. Te despues.


text:
Cu gran satisfaccion Prome Minister di Aruba a mustra riba su reunion sosteni cu IMF cual instituto financiero, lo a elogia e maneho economico di su Gobierno.
Sinembargo ta lanta e pregunta ta di con ta Prome Minister ta papia di asuntonan economico y financiero cu IMF, mientras cu e Minister concerni mes, esta Xiomara Maduro, lo no a haci esaki.
Un contraste grandi ta loke Prome Minister ta declara di e reunion cu IMF, mientras cu CFT recientemente riba su website, a mustra den un di su raportahenan, cu ainda Gobierno no entrega mas cu 25 cuenta anual di diferente instituto of compania estastal, loke mester a tuma lugar segun reglanan existente for di dia 15 di september di 2020.
Aki tin cu remarca cu ta di compronde cu Gabinete Wever Croes no por a entrega esakinan ya cu con esakinan por ta cla si ainda presupuesto 2021 cu mester a keda cla caba for di dia prome di september di 2020, ainda awe 5 di maart 2021, ainda no a yega Parlamento pa wordo trata.
Pa colmo ta trata di companianan estatal di peso manera entre otro Refineria di Aruba NV, Fuels Marketing Supply Aruba, Aruba Ports Authority, Utlities Aruba Nv, Arubus NV, Post Aruba, ANSA NV caminda ta bon pa mustra cu di Arubus no tin cuenta anual for di 2016 te cu 2019, mientras cu Post Aruba falta cuenta anual for di 2015 te cu 2019.
FMSA no tin cuenta anual for di 2018 y 2019, ambos den un periodo cu varios cambio a tuma lugar den e companianan aki, caminda Gabinete Wever Croes a pone un experto atende cu maneho di esakinan den persona di Richard Eman.
Otro compania estatal grandi cu ta Utilities Aruba NV no tin cuenta anual for di 2017 te cu 2019, pero aki tambe tin un Hunta di Comisario nombra pa Gabinete Wever Croes vigilando maneho di e compania aki, pero algo a bay robes cu e situacion aki cu a presente y denuncia pa CFT.
Fuera di e companianan estatal aki, tin retraso tambe den cuentanan anual di fundacionnan subsidia pa Gobierno y aki tin cu menciona cu Serlimar, un compania cu Gabinete Wever Croes riba peticion di ex Minister Otmar Oduber na varios ocasion a pidi y haya miyones pa salvaguardia e compania, no a entrega cuenta anual for di 2017 te cu 2019 cu ta aclaria en parti e situacion delicado cu e compania aki ta pasando aden n’e momentonan aki.
Tin fundacionnan manera Lotto pa Deporte, cu falta cuenta anual di 2015 y 2017, Universidad di Aruba cu falta 2017 y 2018 mientras cu Volkscredietbank no tin cuenta anual for di 2017 te cu 2019, mientras cu Parlamento di Aruba tampoco tin cuentanan anual na ordo di tanto 2015 te cu 2019.
Asina CFT a menciona varios otro fundacion y companianan estatal cu e cuentanan aki no ta conoci y ta algo cu Gobierno mester a entrega masha dia caba, sigur un Gobierno cu a papia semper di integridad, di tin solucionnan p’e situacion financiero di e pais, cu ta traha den un forma transparente, pero cu en realidad no ta cumpli cu reglanan di bon gobernacion. Un biaha mas Gobierno pa medio di Prome Minister ta trata di tapa e situacion bruha aki cu tin, pero cu CFT ta sigui tik riba dedenan di Gobierno pa cumpli cu su obligacionnan y ta mas cu claro e ora cu Gobierno Hulandes ta bolbe mira cu promesanan haci pa Gabinete Wever Croes, nunca ta wordo cumpli manera cu mester ta.


text:
KRALENDIJK – Hóbennan di Liseo Boneriano, MAVO-4, HAVO-5 i VWO-6, a presentá loke nan a skohe pa hasi investigashon di dje, un asina yamá ‘profielwerkstukken’. Ta trata di diferente tópiko. 2 di nan ku a hala hopi atenshon, ta esun ku Jean-Mary Emer i Roclin Martis, a kombertí Sargassum den biodiesel, i e otro kaminda Rosa Rijna i Elhomir Winklaar, a traha un avion ku ta milieuvriendelijk. E avion ta funshoná riba energia di solo. 2 hóben a duna un splikashon kon nan a yega na e avion pa usa energia di solo pa e bula kuné. Tambe a presentá kon a traha e avion. Ta usa panel di solo pa kapta rayo di solo i pone ku e ta bula. No ta posibel pa por laga e avion funshoná kompletu riba panel di solo. Ta hasi esaki den kombinashon ku indirekte zonne-energie. Na final di nan presentashon, a duna un demostrashon kon nan a pone e avion bula.
Despues a tuma parti kaminda otro 2 hóben a kombertí sargassum den biodiesel. Sargassum ta un yerba di laman i esaki na algun okashon a yega kosta di Boneiru i ta kousa molèster i problema. Hende no sa kon pa deshasí di dje. Esaki a motivá e hóbennan pa yega na un sistema pa kombertié den algu ku por usa, den e kaso aki biodiesel. Nan a sak’é, lab’é i lag’é seka i sigui ku algun proseso promé a logra yega na biodiesel. Mener Sindey Martijn a bisa ku normalmente ta tene e presentashon poko promé ku final di aña eskolar. E aña aki a opta pa hasié mas trempan, loke ta na bienestar di e muchanan. Awor nan por konsentrá mas pa nan eksamen pa terminá skol.


text:
ORANJESTAD – Proyectonan manera Green Corridor y Watty Vos Boulevard a wordo crea cu dos meta, pa mehora e producto Aruba en general y pa crea trabou pa nos hendenan cu alabes lo trece cune un desaroyo economico. Esaki ta loke cu Minister di Infrastructura Benny Sevinger a trece dilanti den conferencia di prensa dialuna mainta.
Watty Vos Boulevard (WVB) ta hopi importante pa pais Aruba y pa creacion di cupo di trabou. “E ta bay ta e backbone entre San Nicolas, Oranjestad y sector hotelero. WVB no ta simplemente un caminda pa transporta auto, e ta mucho mas cu esey. Awor tin un congestion dilanti BSK unda cu tur e autonan cu ta bay direccion di hotel mester pasa, prueba cu e proyecto di WVB no mester a bini awe pero 30 aña pasa caba,” Sevinger a bisa. El a splica cu e caminda ta conoci como Ringweg 3, y ta sali for di aeropuerto, bay pa Meiveld, pasa den Sero Patrishi, Bushiri y yega na e conexion di Sasaki pa bay direccion di hotelnan.
Si mira e descripcion duna, no por bisa otro cu esaki ta e proyecto di mas grandi cu Aruba a conoce. E ta encera, e mandatario a splica, renobacion di diferente caretera, entre otro Sasaki cu lo wordo renoba completamente te cu Superfood bay abou te na Blvd bieu. E boulevard bieu ta wordo transforma den Linear Park fasenan 4, 5 y 6. Esaki ta conecta riba esunnan cu ta cuminsa for di aeropuerto, pasa haf bieu y yega Bushiri y despues di e conexion, Linear Park ta bay yega te na RIU.
E WVB tambe ta conecta Oranjestad cu Noord, cu ta nifica cu full e caya di santana di Playa te na MFA Noord ta bay wordo renoba y ambos banda di caminda tin espacio pa cana, pa core bicicleta, matanan ta wordo planta y espacio pa staciona. Un parti importante di dje ta e conexion di fiestpadnan cu lo cuminsa for di San Nicolas y ta yega te na El Faro na final.
Na ambos banda di caminda, terenonan di Gobierno cu lo bay bira disponibel lo wordo desaroya den forma comercial y pa vivienda. “E no ta djis un proyecto unda cu un caminda ta bay wordo construi, pero ta bay ta un caminda cu ta nifica e ‘backbone’ di infrastructura di nos pais cu mester a bini hopi tempo pasa, lo trece siguridad, desaroyo economico, trabou y mehoracion calidad di bida pa tur ciudadano di Aruba.”
Riba Watty Vos Boulevard ta wordo construi na diferente punto rotondenan nobo, en total 10, y algun Fly-over (camindanan cu ta pasa over di otro), conexion entre WVB y e barionan existente. Un plan di mobilisacion total pa descongestiona e trafico riba Boulevard. “Esaki ta e meta di WVB cu a bay den destaho publico den cual a participa diferente consorcio y a wordo gana pa Moto-Engil,” e mandatario a bisa.


text:
Geplaatst op 01 December 2017 dor di Ministerio Desaroyo Sosial, Labor i Bienestar
Willemstad – E ‘Commission on the status of women’, ku a tene na mart 2017 na New York, a enfatisá mashá e importansia di proyektonan ku ta yuda spesialmente hende muhé di 30 aña pariba a haña trabou atrobe. Ta trata di un kategoria di edat kaminda tareanan struktural di kuido i situashonnan personal di famia por okashoná un distansia grandi pa merkado laboral. Sektor di Labor di Ministerio di Desaroyo Sosial, Labor i Bienestar a hunga un papel den esaki via un proyekto piloto pa hende muhé di 30 aña pariba desempleá. Partner den e proyekto aki ta Fundashon Kuido Hubenil/Casa Manita.
Informashon a fondo
Fundashon ‘Meisjestehuis’ Curaçao o Casa Manita ta un di e organisashonnan di kuido ku a sali for di e Fundashon Kuido Hubenil, fundá na 1965. Na e Fundashon Kuido Hubenil ta pertenesé tambe Casa Cuna ‘Mercedes Winkel’ i Casa Cuna ‘Villa Maria’. E persona ku a tuma e inisiativa tabata Aura Winkel-Winkel kende huntu ku algun amiga a kuminsá ku e internat pa mucha muhé na Penstraat 55, den e edifisio ku awor ta konosí komo Hubentut 70. Na aña 1969 e internat a muda pa e direkshon aktual den e bario Amerikanenkamp, na Grenadiersweg 2. Nòmber di Casa Manita ta dediká na señora Winkel kende kariñosamente nan ta tabata yama Manita o sea ruman muhé chikitu.
Grupo di enfoke
Casa Manita ta un internat pa mucha muhé, prinsipalmente pa mucha muhé entre kuater (4) i dieskuater (14) aña, ku kapasidat pa sinkuenta (50) kliente. Pa motibunan práktiko, por ehèmpel pa tene ruman hòmber i ruman muhé serka otro, aktualmente ta kedando tambe algun mucha hòmber den e internat. Un estadia den e internat en prinsipio ta di índole temporal. Tur partner den e kadena enbolbí ta traha aktivamente pa mehorá e situashon na kas i limitá e riesgonan for di e espektativa ku e muchanan riba término por bai kas bèk bou di kondishonnan stabil i sigur.
Kolokamentu for di kas
Awendia e muchanan no ta keda koloká mas pa e mayornan, sino ta bai e internat riba indikashon di un di e partnernan di e kadena den kuido: GVI, Voogdijraad i Skuchami. E motibunan pa koloká un mucha o algun mucha di un famia ta di varios índole. Por trata di:
Deskripshon trayekto di siña i traha
Meskos ku mayoria instansia den kuido, Fundashon Kuido Hubenil tambe tin un falta di personal struktural. P’esei tin espasio pa ofresé kandidatonan serio ku afinidat pa kuido di mucha un trayekto di siña i traha. E tareanan lo no ta pedagógiko, sino tin mas di aber ku kuido fasilitario rondó di e muchanan. Por trata di ayudo den kushina, ayudo den limpiesa, peñamentu di e muchanan o yuda bisti paña, tene vigilansia ora ta traha tarea di kas o lesa, vigilansia ora ta hunga i tur trabounan di sosten ku tin na un internat o akogida di mucha. E partisipantenan lo ta bou di vigilansia di e direktor di Casa Manita, señora Haideline Lovert.
Metanan di e trayekto di siña i traha
a. Eksperensia di siña den kombinashon ku guia pa trabou pa hende muhé ku un distansia relativamente grandi pa merkado laboral den e kategoria di edat 30 aña pariba (relativamente mirá ta trata di e grupo di mas grandi di hende ku ta haña onderstant)
b. Engrandesé e propio imagen i e imagen personal di e partisipantenan na e trayekto di siña i traha
c. Konsientisashon di e grupo di enfoke tokante e problemátiko di kuido i e papel positivo ku nan por hunga pa hasi e bida di mucha hoben ku menos oportunidat mas plasentero.


text:
ORANJESTAD, 04 januari 2021. Segun resumen di awe 9 persona a recupera, a registra un total di 42 caso nobo di Covid-19, di cual tur ta residente y 15 ta residentenan regresando Aruba for di exterior. Cantidad total di testnan ehecuta ayera na e diferente localidadnan entre otro laboratorio di hospital, laboratorionan priva y aeropuerto ta 700 test, 'positivity rate' local riba dia di ayera ta 45%).
Activo tin awe 339 caso, cantidad di fayecido relaciona cu Covid-19 ta keda igual, 49.
Hospital ta informa cu tin un total di 12 persona interna di cual 4 ta den Cuido Intensivo y 8 riba unidad general di covid.


text:
KRALENDIJK – Ayera 10 di òktober, kuerpo polisial Hulanda Karibense (KPCN) a selebrá 9 aña di eksistensia i despues ku tabata tin un Santu Sakrifisio di misa, e tim di MT a sinta na mesa huntu ku miembronan di prensa. Nan konta nan eksperensia di e añanan ku a pasa. Hefe di e kuerpo di polis Jose Rosales a dirigí algun palabra, i a menshoná ku nan mester di prensa pa entre otro informá komunidat. Hefe di redakshon di radio Live 99.9 FM a reakshoná bisando ku prensa tambe mester di polis i ta notabel ku tin mehorashon pa loke ta trata e relashon entre polis i prensa. Edwin van der Giessen a dirigí palabra e atardi i a menshoná ku nan ta deseá pa mehorá e situashon di prensa huntu ku polis pa kada un ku nan tarea komprondé otro bon. Junny Lopez a bisa ku nan komo polis ta perkurá pa Boneiru ta sigur, i esaki huntu ku otronan nos por logr’é mihó posibel. “Mi ta yama danki na komunidat ku sigur ta yuda kontribuí pa e parti di seguridat riba e isla.”
Den kombersashon, pregunta i kontesta entre otro polis a menshoná ku nan tin atenshon pa tokamentu ku zonido fuerte anochi lat den sentro di suidat for di vehíkulonan riba kaya. Finalmente hefe di kuerpo di polis KPCN a menshoná ku ta aploudí ku e ta tende ku tin adelanto den e forma ku polis ta atendé ku prensa riba kaya.
“2005 ami a yega Boneiru i kuerpo di polis na Boneiru awor KPCN a desaroyá bon. Tin arma di kandela nobo i sofistiká, outo nobo pa patruyá bon ekipá, radio pa komuniká super moderno. Tur esaki nos por a logra huntu ku koleganan di Hulanda,”Rosales a terminá bisando. Kombinashon di potrèt ta ilustrá momentu ku prensa ku polis a sinta den bon harmonia disfrutá, sisti e stoma i papia riba diferente tópiko.


text:
AHATA tambe a join e registracion di vacuna
ORANJESTAD – Despues di a reuni cu Camara di Comercio Minister di Turismo, Salubridad Publico y Deporte Sr. Dangui Oduber conhuntamente cu sector priva a yega na un strategia pa acelera e proceso di registracion pa haya e vacuna. Den cuadrodi esaki AHATA a uni su mes na e programa nacional di vacunacion. Diaranson ultimo DVG a cuminsa duna asistenciapa e registracion na e empleadonan di hotelnan.
Minister Oduber a señala cu AHATA ta un partner importante di Gobierno, nan ta conta cu mas di 100 miembro cu ta representaalrededor di 24 mil trahador den e sector turistico di Aruba. Segun e mandatario ya caba tin 20 hotel cu a registra pa haya e asistencia di registracion pa nan empleadonan na pia di trabou. E programa di vacunacion ta hopi importante pa e recuperacion di Aruba su turismo y economia.
Unabes mas y mas hende ta vacuna Gobierno por flexibilisa e medidanan impone, por ehempel e orario di cierre y toque de queda. Esaki lo treceaumento den e benta pa e negoshinan den e sector turistico.
Minister Dangui Oduber ta hopi satisfecho cu e cooperacion cu Gobierno ta ricibiendo di sector priva. Tur ta consciente cu e vacuna ta e unico herment cu tin pa Aruba por Sali di e pandemia aki y cuminsa recupera su economia. Masha danki pa boso contribucion.


text:
ORANJESTAD – Nos Tata di Cultura Juan Chabaya Padu Lampe a bay sosega lagando un legado bunita atras pa nos. Danki Padu pa tur cos. Den mente y curason Padu lo ta bibo pa semper. Condolencia y hopi forza na famia y na Aruba henter.
Minister di Cultura ta comparti un parti chikito di ken ta Padu:
Juan Chabaya Lampe, miho conoci como ‘Padu del Caribe’ a nace dia 26 di april 1920 na Aruba. El a haya e nomber di cariño ‘Padu’ for di su Padushi y e nomber artistico “Padu del Caribe” el a haya durante un grabacion di disco na Venezuela. Un baluarte di nos cultura cu a desaroya su propio estilo riba tereno musical, como compositor, pintor y escritor. Logrando asina admiracion local y internacional.
Padu a lanta den un famia musical. Su tata Harry Lampe tabata tocado di piano y tabata lesa nota musical. Hunto cu su rumannan, tata di Padu tabata forma un grupo musical den cual nan tabata toca piano, fluit, fio, cuarta y wiri. Na un edad hoben (12 aña) Padu tabata dedica tempo na mandolin, clarinet y cuarta y a desaroya basta agilidad, te cu piano a bira su instrumento preferi. Despues cu el a scucha Rufo Wever toca, Padu a keda inspira pa sigui cu piano. Cu tempo el a desaroya su propio ritmo y estilo. Na un edad hoben di 16 aña Padu a cuminsa toca pa publico y e hoben pianista y compositor tabata considera Rufo Wever su gran inspiracion pa su desaroyo musical.
Como compositor Padu tin mas o menos 200 composicion musical riba su nomber. Hubert Booi tabata skirbi texto pa cancion pa e grupo hubenil ‘De Trupialen’ y Padu tabata traha melodia pa nan. Pa conserva y promove ritmo y melodia tipico di Aruba, manera wals, danza, mazurka y tumba, Padu y Rufo Wever a cuminsa cu grabacion y produccion di disconan 78 RPM destina pa e mercado di Antia Hulandes. Un di e grabacionnan ta e cancion compone na 1952, graba na 1954, yama ‘Aruba Dushi Tera’, cu dia 16 di maart 1976 oficialmente a bira nos Himno di Aruba. Padu a toca piano y canto tabata di ‘De Trupialen’ bao direccion di Frere Alexius.
E cantica preferi di Padu mes ta ‘Abo So’ un cancion inspira pa amor, cu palabranan bunita y hopi profundo.
E prome LP cu Padu a graba ta ‘Round trip with Padú del Caribe’, graba na Corsou cu Thomas Henriquez. Pa e exito di su LP ‘Padú del Caribe en Venezuela’ (graba na aña 1960 ) el a ricibi e premio ‘Piano de Oro’. Despues Padu a graba 11 LP RCA Victor, den añanan 60. El a pone su prome CD titula ‘Recuerdonan Stima’ riba mercado na 1993. Pa e CD aki Padu a ricibi ‘Den Ambiente Award’ y tambe na aña 1993 un plakkaat cu un CD y Cassette di Oro di ‘Zona Bon Records’. Su ultimo CD ‘Padú del Caribe’ a aparece riba mercado na 2008.
Desde inicio di e planta di television di Aruba na 1963 y pa tres aña sigui, Padu tabata duna oportunidad na talento local den su programa ‘Padú del Caribe y su show.’ Padu ta di opinion cu folklore semper ta hopi importante, e ta promove nos identidad y nos cultura, nos mester laga otronan conoce y cuid’e bon.
Pa su contribucion valioso riba tereno cultural Padu Lampe a ricibi varios premio y condecoracion. Banda di e premionan pa su contribucion na e mundo di farandula, aki nos ta comparti algun, Padu a haya e condecoracion como ‘Ridder in de Orde van Oranje Nassau’ (1972) di su Mahestad Reina Juliana, e ‘Orden di Andres Bello Segunda Clase’ di Gobierno Venezolano (1975) y e ‘Zilveren Anjer’ cu ta un honor Hulandes halto riba tereno cultural (1986). Tambe el a haya e reconocemento pa ‘distinguished services rendered to the community’ di Kiwanis Club of Aruba (1966), ‘Paul Harris Fellow’ di Rotary Club of Aruba (1991), un homenahe di Dhaddy Brokke den Golden Tulip Hotel (1991) y ‘Top 20 awards’ di Radio Galactica. Sinembargo e reconocimento mas grandi pa Padu tabata cu na 2001 el a haya e nombramento oficial como ‘Tata di Cultura di Aruba’ for di Gobierno di Aruba. E premio ‘Mara di Oro’ Padu a haya na aña 2004 y na 2007 Bon Dia Aruba a nombra Padu como ‘Man of the Year’. Na 2006 Grupo Cultural ‘De Trupialen’ a dun’e un homenahe y el a haya un luga riba nan ‘Muraya di Fama’.
“Aruba Patria aprecia, nos cuna venera, chikito y simpel bo por ta, pero si respeta”. Di e manera aki e tononan glorioso di nos Himno Aruba Dushi Tera ta cuminsa. Un cantica for di e mentenan creativo di cual nos inigualabel Padu Lampe ta un di e co-authornan. Awe Padu a bay laga nos fisicamente. Nos Himno cu despues di un lucha hiba pa entre otro nos Libertador Betico Croes a wordo oficialisa 42 aña pasa dia 16 di maart 1976 pa e Gobierno insular y resona pa promer biaha como e Himno di Aruba riba 18 di maart 1976 na Wilhelmina stadion. Esaki ta un parti chikito di e biografia di Juan Chabaya Lampe, Masha Danki Padu pa tur locual bo a haci pa Aruba, Padu sosega na paz.


text:
Organisacion
Archivo Nacional Aruba (ANA), prome yama Archivo Historico Nacional (Nationaal Historisch Archief), ta un departamento di Gobierno desde 1 augustus 1994. E departamento a carga e nomber aki te na 2005. Despues a cambia e nomber pa Archivo Nacional Aruba, pa asina duna mas acogida y reconocimento di e trabounan cu e departamento ta eherce.
ANA ta e departamento di Gobierno cu ta encarga pa warda, cuida y proteha e archivo di Gobierno cu tin un balor historico pa Aruba, na disposicion di esnan cu kier haci investigacion, esnan cu ta buscando informacion y tambe pa e futuro generacion cu kier sa mas di e historia di nos pais.
Den e coleccion di archivo tin documento, mapa, potret y material audio-visual. E coleccion di ANA ta ensera archivo di Gobierno y of di persona y instancia(nan) particular.
E documento mas bieu cu tin warda ta e Rekwestenboek di e Commandeur Lodewijk Christoph Boyé cual ta data 1816.
Actualmente ANA ta maneha rond di 15 kilometro di archivo, mas 1250 cinta di material audio-visual y mas cu 100.000 potret historico di Aruba.
Structura di organisacion
E organisacion di ANA ta wordo dirigi pa un hefe y e personal trahando na ANA ta encarga cu e procesonan primario y of sostene e procesonan di e organisacion.
E seccion(nan) cu ta encarga cu e procesonan primario di e organisacion:
Seccion Central di Archivo (Afdeling Centraal Archief Selectie)
Seccion Conservacion y Maneho (Afdeling Archief Behoud en Beheer)
Seccion Servicio (Afdeling Dienstverlening)
E seccion(nan) cu ta encarga pa sostene e procesonan di e organisacion:
Seccion Maneho y Investigacion (Afdeling Beleid en Onderzoek)
Seccion Operacional (Afdeling Bedrijfsvoering)
Hefe di Archivo Nacional Aruba – Hoofd van Dienst ANA
E hefe di ANA ta encarga cu e maneho general, pa duna contenido na e desaroyo y realisacion di e maneho y e sosten na e Minister di Asuntonan General dunando forma e maneho di archivo pa pais Aruba. E hefe alabes ta supervisa e cuido y perservacion di depositonan nacional di archivo y ta encarga pa e aplicacion corecto di e ley y condicionnan pa cu e archivo.
Seccion Central di Archivo – Afdeling Centraal Archief Selectie
E seccion Central di Archivo ta encarga cu e seleccion y inventarisacion di archivo. E archivo ta wordo inventarisa y poni den un lista, pa asina traha un plan di procedimento pa nan permanencia den e depositonan.
Seccion Conservacion y Maneho – Afdeling Archief Behoud en Beheer
E seccion di Conservacion y Maneho ta encarga pa mantene y cuida e archivo cu a wordo traspasa pa ANA, e cuido di e deposito(nan) y preservacion di archivo pa medio di restauracion, conservacion y digitalisacion.
Seccion di Servicio – Afdeling Dienstverlening
E seccion di Servicio ta encarga cu e servicio general na e bishitantenan di ANA, dor di ofrece e bishitantenan un centro di documentacion y informacion, un sala di estudio, biblioteca y facilidad pa Internet. Desaroya programa(nan) educativo entre otro, curso, lectura, exposicion, workshop, evenemento y publicacion pa e publico en general y principalmente pa esnan interesa den e historia di nos pais.
Seccion Maneho y Investigacion – Afdeling Beleid en Onderzoek
E seccion di Maneho y Investigacion ta encarga pa sostene y duna conseho riba e maneho general di e departamento y riba tereno y investigacion di archivo. Alaves ta sostene e departamento den e ehecucion y implementacion di e maneho. Ta haci inspeccion di archivo pa cumplimento cu e leynan, duna conseho riba durabilidad digital y investigacion historico riba e historia skirbi y oral di Aruba y skirbi raport di e investigacion.
Seccion Operacional – Afdeling Bedrijfsvoering
E seccion Operacional ta encarga pa facilita y sostene e procesonan primario di ANA, entre otro dor di ta encarga cu e presupuesto y administracion financiero, administracion general y di asuntonan di personal, supervision y mantencion di e edificio y tereno.


text:
Magazine
Den e ultimo añanan, azeta di coco a converti den un ingrediente protagonista di e productonan den e rutina di beyesa, pero...
Ta hopi importante pa inclui vegetal den bo dieta diario. E vegetalnan ta rico den antioxidante y e nutrientenan cu ta boost bo salud! E vegetalnan tambe...
E escritor y ceramista, Briana Feigon, ta spierta, respira y soña cu ceramica. E ta forma parti di e ekipo di archidigest.com,...
E strea conoci pa e peliculanan manera: ‘22 Jump Street’, ‘Superbad’ y ’Wolf of Wallstreet’, a pidi pa e hendenan no haci...
Tin varios rason dicon un hende por ta atrai pa polyamory: mas sex, haci un declaracion social/politico, purba di drecha un relacion existente...


text:
Den reunion publico di Parlamento siman pasa, Prome Minister Evelyn Wever-Croes a elabora riba su maneho di gobernacion na unda el a duna splicacion amplio riba e tema di integridad.
Integridad ta un di e puntonan di prioridad cu Gabinete Wever – Croes a stipula pa pone enfasis riba dje durante gobernacion 2017- 2021. Hopi esfuerso a wordo poni den desaroya y implementa un ‘integriteitsbeleid’ basa riba e siguiente puntonan: 1. Bureau Integriteit, cual a inicia cu ne na 2018; 2. Integriteitskamer, cu lo inicia cu ne na 2021; y 3. Corporate Governance Code, cu tambe a inicia cu ne na 2019.
Desde november 2017, Banco Central di Aruba a realisa un encuesta riba e tema di corupcion. Na 2019 e resultadonan a keda publica cual a ilustra cu 52% di e participantenan na e encuesta ta di opinion cu corupcion a aumenta na Aruba. Na 2019 tabatin un otro estudio riba corupcion y e resultadonan tabata similar. E tercer estudio a inicia na november 2020. Gabinete Wever – Croes ta apoya e iniciativa aki di Banco Central, como cu e ta riba e mesun liña cu e vision di Gobierno.
Pa por realisa un investigacion mas profundo riba e situacion di corupcion na Aruba, Gobierno a cera un acuerdo na 2019 cu Stichting Deugdelijkheid Bestuur Aruba pa hunto traha riba un ‘National Integrity System Assessment’. Conforme metodologia di “Transparency International”.
Ademas desde 1 mei 2020 e Commissie Corporate Governance a wordo instala pa asisti Ministerio di Asunto General, Integridad, Organisacion Gubernamental, Innovacion y Energia den e preparacion y implementacion di un cuadro legal pa e aspecto di “corporate governance” di entidadnan afilia na Gobierno.
Banda di esaki, Parlamento di Aruba tambe a duna di su parti pa encamina e trayecto di integridad. Parlamento a presenta 3 iniciativa cual dos di nan a wordo aproba. Ta trata di “Landsverordening Ombudsman” y “Landsverordening financiering politieke partijen”. E ley di screening di Minister ta den proceso di tratamento y ta pendiente riba conseho di Directie Wetgeving en Juridische Zaken. E trayecto lo wordo finalisa e aña aki.
Esakinan ta algun ehempel di esfuersonan continuo di Gabinete Wever – Croes pa promove integridad den Gobierno.


text:
Crown Furniture & Electronics ta sigui premia ganadonan di Facebook
ORANJESTAD, Aruba : Clientela di Crown Furniture & Electronics ta sumamente encanta cu e campaña “Thank God it’s Monday” riba media social y esaki ta haci cu e campaña ta exitoso. Participantenan por gana diferente premio y e biaha aki un feliz ganado por a bay cu 250 florin cash. Pa por participa y gana, participantenan mester a “Like & Comment” riba e pagina.
Farrah Roos no kier a keda afo y a “Like & Comment” e pagina di Crown Furniture & Electronics. Team di Crown a pasa riba diferente comentario y esaki no tabata facil pa nan, pero na final a scoge Farrah Roos como e ganado.
Bo kier bira un feliz ganado di e campaña? E stapnan ta masha facil mes, djis sigui nos campañanan riba media social Crown Aruba y participa pe premionan cu tin. Crown Furniture & Electronics ta invita henter e pueblo di Aruba pa participa y gana premionan fabuloso!
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10’or di mainta pa 2’or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
Malmok, Tierra del Sol: E torneo di Golf, Aruba International Pro Am Golf Tournament, a tuma lugar entre 25 pa 27 di augustus, esaki tabata e di 23 edicion di ‘Aruba International Pro-am Golf Tournament. Ela tuma lugar riba e prestigioso cancha di golf di Tierra del Sol Country Club & Spa.
Aruba Tourism Authority conhuntamente cu e otro patronisadornan a organisa e evento aki hunto cu e cu e expertonan di Golf di Tierra del Sol Country Club & Spa. E torneo di golf aki ta un torneo masha popular mes Internationalmente y specialmente den e paisnan di Latino America.
Aruba Tourism Authority ta haci uso di e evento di golf aki pa promove Aruba den Latino America, Estados Unidos y Europa cu cooperacion di A.T.A. su oficinanan na varios pais, ta organisa diferente torneonan cualificatorio caminda e ganadornan di cada pais ta ricibi e oportunidad di bin hunga e final na Aruba. Tur A.T.A. su oficina di Relacion Publico, den tur mercado ta contribui grandemente y ta haci tur esfuerso pa promove Aruba den mundo di golf.
Pa e torneo aki cada ekipo di golf ta consisti di 5 golfista ,cual ta 1 Profesional y 4 Amateur. E aña aki, oficina di A.T.A. situa na Hulanda a tuma e iniciativa di invita Geert de Vlieger y Karl Vannieuwkerke pa participa na e torneo aki. Sr. De Vlieger ta un futbolista profesional Belgo cu a retira y el a bira e prome goalkeeper durante e torneo mundial di World Cup na aña 2002. Karl Vannieuwkerke ta un reportero di deporte – Belgo y hopi conoci na Hulanda y na Belgica. Ademas di ta un presentador di television, e ta skirbi buki como tambe e ta skirbi den prensa.
Pa Tierra del Sol ta un inmenso placer pa ta un biaha mas e anfitrion di e evento aki y alaves ta yuda den e organisacion conhuntamente cu A.T.A. pa e evento di Aruba International Pro-am Golf Tournament ta un Exito. Durante transcurso di añanan e torneo a demostra su derecho di existencia y ta sigui crece. Den e calendario anual di torneonan di golf cu a tuma luga na Tierra del Sol, e torneo aki ta den top y anticipacion ta grandi den Caribe.
E aña aki e torneo ta cera cu 28 ekipo en total di e paisnan cu a participa ta: Belgica, Bermuda, Canada, Colombia, Corsou, Hulanda, USA, Inglatera, Venezuela, y naturalmente Aruba. Manera custumber e hungadonan apart di hunga golf tin un programa socioal hopi atractivo cu ta inclui brunch, dinner y fiesta di clausura cu entrega di trofeo na e ganadonan di e torneo 2017.
Apart di e aporte di Aruba Tourism Authority y Tierra del Sol, e torneo ta conta tambe cu otro companianan manera Caribbean Mercantile Bank, Aruba Aloe, Little Switzerland, Maggy’s y Cerbes Presidente.


text:
Oranjestad – Den e conferencia di tur siman di partido Mep su lieder Sra.Evelyn Wever Croes a trece padilanti cu inseguridad ta fuerte aki,tiroteo na playa,boulevard,tankileendert y despues un joven a ser asesina na tankileendert tambe. Ta loke nos pueblo no ta costumbra di dje. Sra Croes a sigi bisa cu e ansha cu tin den e adultonan si nan jiunan ta sigur ora di scol of si nan sali bay un cinema y si nan ta yega cas sano y salbo e ansha aki bo ta haye den tur skina.Ya nos juventud no por sali diverti mas den un forma sano mas sin cu nan ta core peliger pa nan bida awe un dia. Lamentablemente nos no ta mira cu algo ta wordo hasi realmente aki na aruba.
Mas di e noticia aki sigi scuche via e player…


text:
E ULTIMO FECHA PA PARTIDONAN INTERESA ENTREGA NAN PROPOSISHON “NON-BINDING” A KEDA EKSTENDE KU UN SIMAN
Willemstad 2 di Òktober 2020- Refineria di Korsou (‘RdK’) a ekstendé e “deadline” den kua partidonan interesá den operashon di e fasilidatnan petrolero di RdK por entregá nan proposishon no obligatorio (“non-binding proposal”) te ku 12 di Òktober 2020.
Manera anteriormente a keda indiká, dieskuater (14) partido for di un kantidat di riba 30 resientemente a ekspresá nan interes den proyekto Arawak i nan a keda invitá pa entrega nan proposishon no obligatorio (“non-binding proposal” ) pa mas tardá 5 di Òktober 2020.
Project Management Organization (‘PMO’), basá riba petishon di algun partido interesá i tambe pa duna mas oportunidat pa partidonan entregá un oferta sólido, a disidí di prolongá e periodo pa partidonan entrega nan proposishon no obligatorio (“non-binding proposal”).
E intenshon di PMO ta keda ainda pa yega na un lista mas kòrtiku di partidonan ku lo keda supliká pa entregá un proposishon obligatorio ( “binding proposal”) pa medio Novèmber i mesora start negosiashon ku e partido selektá den Desèmber 2020.
-FIN-


text:
- un Enig Document di Aduana cu un copia of un notificacion di Post Aruba N.V. of un comprobante di post di Aduana na aeropuerto;
- un recibo y/of un descripcion di e substancia;
- un identification valido;
- dos declaracionnan yena.
Importacion di suplemento/substancia fisioterapeutico y otro substancia (no remedi) pa uzo propio
Descripcion
Ta uza suplemento ora e curpa sinti tin falta di vitamina, mineral y proteina. Por uza substancia fisioterapeutico ora di terapia cu mata y/of yerba. Ta prepara otro substancia cu producto deriva di bestia mescla cu mata of yerba. Tur hende por bestel esakinan “On-Line” pa uzo propio pa un periodo te cu un maximo di tres luna.
Unda pa pidi'e? / Mas informacion na
Inspeccion di Salud Publico - Departamento di Remedi
Kico mi tin di hiba cu mi?
Cuanto tempo ta dura pa hay'e?
Un pa dos dia, si tur cos ta entrega corectamente. (Por sosode cu bo ta ricibi un carta pa importa un solo biaha y/of un ultimo permiso pa importa cierto suplemento prohibi.)


text:
MINISTER DI HUSTISIA/PROMÉ MINISTER GILMAR PISAS TABATA PRESENTE NA E SEMINARIO DI KONSEHO DI PARTISIPASHON NA WARDAKOSTA.
MINISTER DI HUSTISIA/PROMÉ MINISTER GILMAR PISAS TABATA PRESENTE NA E SEMINARIO DI KONSEHO DI PARTISIPASHON NA WARDAKOSTA.
Willemstad – Minister di Hustisia/Promé Minister Gilmar Pisas tabata presente na e Seminario di Konseho di Partisipashon (Medezeggenschapsraad: MR) na Wardakosta dia 21 di sèptèmber 2021.
E Seminario di Konseho di Partisipashon na Wardakosta a kuminsá ku un palabra di bon biní di parti e Direktor di Wardakosta, sr. Frank Boots i tambe un palabra di apertura di parti Minister di Hustisia Gilmar Pisas.
En konekshon ku e hubileo di 25 aña di Wardakosta, a organisá e seminario di Konseho di Partisipashon, pa kompartí konosementu i eksperensia ku diferente sosionan i partnernan stratégiko, ‘stakeholder’ i otro interesadonan.
E bentahanan di e partisipashon di e empleadonan pa medio di e Konseho di Partisipashon no ta solamente di importansha pa e empleadonan, pero tambe pa e ehekutivonan den un organisashon.
E meta di e seminario tabata pa kompartí e konosementu i eksperensia pa loke ta regardá e Konseho di Partisipashon, ku entre otro e servisionan Gubernamental, pa asina esakinan haña interes den e tópiko dentro di nan propio organisashon.
E seminario a terminá ku un pènel di diskushon di e oradornan, kaminda e invitadonan tambe por a hasi pregunta.


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.”
Salmo 23:1,2,3.
Cu inmenso tristeza na nos curason nos ta anuncia fayecimento di nos Mama, Wela, Ruman y Tanta stima:
Jenny Nilca Martinus
Carinosamente yama : “Nene”
*06-12-1950 – † 04-10-2021
Na nomber di su:
Yuinan: Kenneth Martinus
Grace ( Zulaica) Martinus
Nietonan: Odessey Arendsz
Rechendra Martinus
Kerwien Martinus
Jeandre Harms
Su bisnieta nan: Rejixienne Martinus
Ruman: John Martinus y famia
Su Iha : Jowani St. jago
Sobrinonan y Subrinanan, Primo y Prima nan. Tur su Amistad nan na Corsow
Amiga di Cas: Violeta, Linda y Romain tambe tur su bisiña nan y conosir nan.
Su pastor Theo Orman y famia di Iglesia Maranatha
Demas Famia:.Martinus, St. Jago, Vrolijk, Bislip, Thielman, Janga, Neuman, Frans, Coffee, Goedgedrag.
Ex Colega nan Tamarijn Hotel
Ta invita demas famia, bisiña, amigo- y conocirnan, pa e Acto di Entiero cual lo tuma lugar Diahuebs 7 di October 2021 pa 4’or di atardi na Ad Patres Funeral Home & Crematorium saliendo pa santana Central Sabana Basora.
Nos defunto stima lo ta reposa for di 2’or di atardi na Ad Patres Funeral Home & Crematorium.
Oportunidad pa condolencia lo tuma lugar Diaranson 6 di October 2021, for di 7’or pa 9’or di anochi na Ad Patres Funeral Home & Crematorium na San Nicolaas
Nos disculpa si den nos momento di tristeza nos por a lubida un of otro famia.
Despues di entiero nos no por ricibi bishita di condolencia na cas.
Pa motibo di e situacion di Covid-19, ta pidi pa mantene estrictamente na e regla nan di DVG, usando tapaboca y practicando distancia social.
Staff y personal di Ad Patres funeral home & Crematorium ta extende nos mas sentido pesame na famia di e fayecida


text:
Prome Guera Mundial
E Prome Guera Mundial tabata un guera global ku a konsentra su mes riba Oropa. E guera a kuminsa riba 28 di yüli 1914 i a dura te ku 11 di novèmber 1918. Mas ku 9 mion kombatiente i 7 mion sivil a fayese komo resultado di e guera akí, un sifra di morto ku a keda kousá pa e sofistikashon industrial i teknologiko di e beligerantenan i e stankamentu taktiko. E guera ta un di e konflikto nan mas mortal den historia i a prepara e kaminda pa varios kambio polítiko radikal, inkuiendo revolushon den varios di e paísnan enbolbí.
E guera a atraé varios di e paísnan ekonomikamente mirá mas grandi, asemblá den dos aliado opuesto: E Aliadonan (basá riba e Tripel Entene di Reino Uni, Fransia i e Imperio Rusiano) i e Podernan Sentral di Alemania i Austria-Hungria. Aunke ku Italia tabata miembro di e Tripel Aliansa huntu ku Alemania i Austria-Hungria, e no a uni ku esakinan den e Podernan Sentral, komo ku Austria-Hungria a tuma e ofensivo, kual tabata kontra di e kondishonnan di e aliansa. E aliansanan aki a keda reorganisa i ekspande mientras mas país a drenta e guera: Italia, Hapon i Merka a djòin e Aliadonan i e Imperio Otomano i Bulgaria a join e Podernan Sentral. Mas ku 70 mion personal militar, inkluiendo 60 mion oropeo a keda mobilisá den un dje gueranan mas grandi den historia. E evento ku a kondusí an inisio di e guera tabata e asesinato di Franz Ferdinand di Austria, heredor di trono di Austria-Hungria, riba 28 di yüni na man di e nashonalista Yugoslaf Gavrilo Princip di Sarajevo. Esaki a kondusi na un krisis diplomatiko na momentu ku Austria-Hungria a duna Reino di Serbia un ultimatum i varios aliansa internshonal ku a keda formá den e dekadanan pasá, a keda invoká. Denter di algun siman, varios paísnan tabata na guera ku otro i e konflikto a plama lihe mundialmente.
Riba 28 di yüli, Austria-Hungria a deklara Serbia guera i subsekuentemente a invadi esaki. Na momentu ku Rusia a mobilisa su forsa militar komo sosten pa Serbia, Alemania a invadi e paísnan neutral Bélgika i Luxembourg prome ku el a move den direkshon di Fransia, kual a pone ku Britania a deklara Alemania guera. Despues ku a bin un paro na e marcha di Alemania den direkshon di Paris,a instala un bataya di desgaste na loke a bira konosí komo e Frontera Wèst, den kua por a nota tiki kambio te ku na 1917. Na mes momentu, na e Frontera Ost, e ehersito Rusiano a gana esnan di Oustria-Hongaria, pero durante di invashon di Ost Prusia a keda interumpi pa e Alemannan. Na november 1914, e Imperio Otomano a join e Podernan Sentral, habriendo fronteranan na Caucasus, Mesopotamia i Sinai. Italia ta uni ku e Aliadonan na 1915 i Bulgaria ku e Podernan Sentral den e mesun aña, mientras ku Romania ta djòin e Aliadonan na 1916 i Merka ta djòin e Aliadonan na 1917.
E gobiernu rusiano a kai na mart 1917 i e revolushon ku a sigui na novèmber a buta ku e rusianonan a sera un tratado, yamá e Tratado di Brest-Litovsk.


text:
Dos homber y un muhe a muri momento cu Horcan Ofelia a dal e islanan Britanico.
Un muhe y un homber a muri den incidentenan separa ora cu matanan grandi a cay ariba nan auto.
E di dos homber cu a muri tawata momento cu ela bay usa un chainsaw pa trata na corta un mata cu a cay door di horcan.
Miles di casnan y tambe negoshinan ta sin coriente na Nortern Ireland y Wales.
E compania di coriente na Northern Ireland a bisa pa 15.000 cas mester prepara pa pasa dialuna anochi sin coriente.
E peliger principal ta pa esnan cu lo ta usando e careteranan parti mainta, momento cu nan topa cu tur loke e horcan Ofelia a benta ariba caminda.
Otro partinan di United Kingdom a observa temperaturanan halto pa e temporada.
Tambe e shelo a cambia hayando un color cora y geel pa motio cu Ofelia a ranca e stof di Sahara door di e atmosfera.


text:
Estrella vs Dakota ta un clasico cu un trajectoria hopi largo, un rivalidad cu a cuminsa den anjanan 60 y a acelera na final di e decada drentando anjanan 70, pero awendia e rivalidad ta ainda vigente y hopi significante pa e fanaticadanan.
Dakota, e actual campeon di Division Honor y ganado di ‘Copa Betico Croes’ e anja aki, a termina e campeonato regular aki na prome luga riba tabla di clasificacion.
Estrella a consolida su mes den e di cuarto luga riba e tabla te den e ultimo siman nan despues di un comienso di campeonato bastante dificil.
Dakota a caba e campeonato anotando un total di 51 gol y permitiendo solamente 16 en contra den 18 partido, nan a comanda e tabla di clasificacion pa mayoria di e campeonato, numbernan hopi impresionante.
Estrella a hunga mayoria di e campeonato cu hopi inconsistencia den nan planteo debi na hopi lesionan di varios di nan hungadonan estelar, entre otro Phaedrick Baromeo y Hugo Robert, algun hasta for di final di campeonato anja pasa. Cu tur e limitacionan ey, toch e ekipo di Santa Cruz a demostra hopi karakter y a sabi di bataya te cu a logra yega play-offs.
E dos ekiponan a enfrenta otro den siman 9 y 18, unda Dakota a gana ambos clash cu anotacion di 3-0 y 5-1 respectivamente, pero Estrella sigur no lo worry cu e historial ey, ya cu pa nan “play-offs” ta mane un comienso di un campeonato nobo!
Tur cos por pasa den e play-offs nan aki, nada ta scirbi ainda entre a cuater miho ekiponan aki (incluyendo Nacional y RCA).
Ban wak ki drama lo tin e anja aki den play-offs di Division Honor, pero e apertura entre Estrella contra Dakota ‘sigur sigur’ ta un encuentro hopi interesante


text:
E siman aki a drenta e grato noticia cu un di nos colaboradornan di Futbol Aruba. Futbolista i boluntario di SV Dakota a wordo selecta pa ta parti di e team di boluntario di UEFA Euro 2020.
Nos ta papia di Maricarmen Bikker cu actualmente ta na Hulanda pa su estudio.
Otro aña den luna di juni ta programa pa tuma lugar UEFA Euro 2020 na Amsterdam Hulanda. Hulanda tambe lo ta un di e anfitrion pa cu UEFA Euro 2020. Maricarmen den su defensa a splika di su trabownan boluntario cu e gusta hasi cu ta bin di scouting pero tambe di futbol den cual Maricarmen a resalta tanto pa SV Dakota y Futbol Aruba
Diaranson a drenta e grato noticia serca nos di Futbol Aruba cu nos colaboradora cu semper cla pa juda nos a wordo selecta pa ta parti di e team di boluntario di UEFA Euro 2020 un pabien sigur na Mari nos di Futbol Aruba ta orguyoso di bo sigi dilanti cu exito pabien tambe na su mayornan Omayra y Carlmichael y su ruman Joshue .
UEFA Euro 2020 ta cuminsa 11 di juni te cu 11 di juli, 24 pais lo ta participa y 12 pais lo ta anfitrion.


text:
WILLEMSTAD – Djamars ultimo Prokurador General na Korte Supremo di Hustisia na Hulanda a rechasá e petishon di e kabesante di un gèng ku a importa 300 kilo di kokaina for di Ecuador pa Rotterdam, pero e operashon a frakasá pasobra e kargamentu a yega promé ku e fecha palabrá i no te selador korupto ku mester a laga e droga pasa tabata trahando i asina e operashon a frakasa rotundamente.
E frakaso aki tabatin konsekuensia fatal pasobra despues doño dje droga a bai reklamá e 1,1 mion euro ku el a paga e selador korupto i ora ku esaki a ninga di duna e sèn bèk, doño dje droga a tuma bengansa i a likidá e selador…. robes!
Ku más bengansa ainda ela persigi e trafikante i kontrabandista a persigi e selador i su famia, pero ya reshèrshe antidroga tabata riba su pista i tabata graba su kombersashonnan ku e selador i a logra pone man i arest’é promé ku e por a mata selador.
Origen dje drama aki tabata na Kòrsou kaminda den e kaso aki husto a paga pa pekador pero lo más kurioso dje kaso tabata ku henter e operashon a keda planifiká aki na Kòrsou den un restorant na Brakapoti fo’i inisio.
Afortunadamente outoridatnan Hulandes su servisio di inteligensia a funshoná ku nan por a konfiská e droga promé ku el a subi merkado ounke ku e otro hende inosente a paga e preis pero doño dje droga a haña un kastigu di dies aña prezu ku el a apelá te den Korte Supremo.
Su abogado a bin ku un ráfaga di argumento pa desbaratá e argumentonan di Prokurador P.G. Vegter, pero na final el a rechasá nan tur i e veredikto penal a keda konfirmá.
E kontrabanda di 300 kilo di kokaina for di Ecuador den un kargamentu di anasa a sosode ku koperashon di un alto funshonario di Aduana na Rotterdam.
Tabata djaluna 9 di desèmber 2013 ku reshèrshe di Aduana a tira inval bordo dje barku pa konfiska e droga.
Esei a sosode despues ku nan a graba diferente yamada telefóniko entre doño dje droga i su kompinchenan.
Ta durante e yamadanan aki reshèrshe a haña sa ku tabatin selador korupto den wega.
Nan a laga chèk e homber mesora i a haña sa ku ta na duana e a ta traha i tin hopi plaka ku e ta manehá di un manera masha diskreto i disiplina.
Ora e papia na telefon ta riba asuntunan privá so e ta papia.
Nan a haña sa ku el a kumpra un kas ku ta riba su mes riba un tereno i no un ‘rijtjeshuis’ ku el a rekonstrui pa masha plaka.
E kas ta masha bon proteha ku sistemanan elektroniko i bentana di glas antibala.
Ora e bai ku fakansi e ta bin Kòrsou pa por lo menos 3 siman i ta biba den stail kumprando oloshi karu i ta kore den un BMW di
€ 137.000,–.
E ta hopi na kas kaminda su atministrador ta bin bishit’é pa atende su asuntunan.
Masha importante ta ku e selador sa debidamente ku aña nobo di 2014 doño dje droga a laga likidá un selador pero ku ta su persona nan kier a likidá.
E “cherry riba e bolo” dje investigashon te hecho ku e akusado prinsipal a reuni na Kòrsou pasobra e amtenar korupto tin dos kas di playa na Korsou.
Nan a sigi nan pasonan tur kaminda durante e enkuentro na Kòrsou i a haña konfirmashon durante e fakansi na Kòrsou nan a topa dia 6 di ougustus 9’or di anochi den restorant Boathouse na Brakkeput Ariba. Despues ku Hustisia a arestá e selador korupto ela rekonosé ku e tabata di fakansi na Kòrsou huntu ku doño dje droga pero no sa su fam.


text:
PHILIPSBURG – Gobièrnu di Sint Maarten ta pará dilanti di retonan grandi pa loke ta trata e presupuesto multioanual. E presupuesto pa e aña koriente 2021 ta mustra un défisit di aproksimadamente 20 porshento si Produkto Interno Bruto i te ainda e no a keda aprobá pa Gobernador. Sint Maarten lo mester traha energétikamente i sistemátikamente pa redusí e défisit presupuestario i pa krea un surplus. Di e forma ei por kumpli ku e normanan di Lei di Reino pa supervishion finansiero (Rft) i lo por kuminsá paga e debenan hopi haltu di e pais. Pa hasi e kuidomédiko i seguridat sosial sostenibel, reformanan struktural dirigí riba limitashon di gastu ta inevitabel. Kolegio di supervishon finansiero (Cft) atrobe ta urgi pa pone na òrdu e maneho finansiero i pa aprobá presupuestonan i kuentanan anual na tempu. Ta solamente di e manera aki gobièrnu i parlamento por haña nan kòntròl bèk.
Na mitar di aña Sint Maarten ainda no a aprobá e presupuesto di 2021. Segun e Rft, esaki ya mester tabata e kaso 15 di desèmber di aña pasá. Cft ta konsiderá esaki un situashon preokupante; miéntras tantu tur atenshon ya lo mester ta dirigí riba e presupuesto di 2022. E presupuesto aki lo mester inkluí un plan kon pa transformá e défisitnan presupuestario den surplus.
Pa limitá e défisit mas tantu posibel, mester tuma medida pa subi entrada i redusí gastu. Un di e posibilidatnan pa logra esaki ta di hasi e prima di seguro médiko di empleadonan públiko igual na esun di empleadonan den sektor privá. Un di dos posibilidat ta pa oumentá konsiderablemente e límite di suèldo pa seguro médiko i seguro di aksidente. Un di tres posibilidat ta pa laga polítikonan tambe paga pa nan seguro médiko i penshon.
Mester mehorá supstansialmente kumplimentu ku obligashon di paga impuesto. Hasiendo esaki, por logra realisá un repartishon hustu di e peso fiskal entre siudadanonan i empresanan, terminashon di kompetensia inhustu i redukshon di e défisit den e presupuesto nashonal.
Den e Lei Final pa e presupuesto di aña 2020 entre otro a keda stipulá ku lo redusí e término pa e wachtgeld pa gobernantenan polítiko di 2 aña pa 1 aña. Cft ta apresiá esaki ta konsiderá esaki komo un promé paso den e bon direkshon.
E miembronan di Cft Kòrsou i Sint Maarten a bishitá Sint Maarten di dia 5 pa dia 7 di yüli, kaminda nan a hiba kòmbersashon ku Gobernador, Minister Presidente, Minister di Finansa, Minister di Salubridat Públiko i Asuntunan di Labor i Komishon Finansiero di Parlamento.
Sint Eustatius
Riba 5 di yüli Cft Bonaire, Sint Eustatius i Saba a bishitá Sint Eustatius i a reuní ku e Komisario di Gobièrnu, e Komisario di Gobièrnu suplente, Konseho Insular, Hefe di Maneho Operashonal i Hefe di Finansa. Cft a keda impreshoná pa e kantidat di proyektonan ku ta den ehekusho i otronan ku ta finalisá, i tambe e mehoranan den e maneho finansiero, kompará ku e último bishita ku e Kolegio a hasi na 2019.


text:
WILLEMSTAD – E kantidat di pashèntnan ku HIV na Kòrsou a sigui krese, miéntras e edat di pashèntnan a baha I aktualmente Kòrsou su pashènt di mas hóben tin apénas 16 aña di edat.
Esaki ta debí n’e echo ku e kuido pa loke ta trata pashèntnan di HIV ta basta bon reglá, pero no tin plaka pa traha riba prevenshon di e malesa, di akuerdo ku Dudley Ferdinandus i Mario Kleinmoedig di Fundashon Cura+.
Mario Kleinmoedig i Dudley Ferdinandus den kòmbersashon ku Ramon Yung
Mario Kleinmoedig, kordinadó di proyekto na Cura+ ta mustra ku e kuido básiko, esta dòkter, remedi, hòspital entre otro ta reglá. Pero pa loke ta trata prevenshon no tin un maneho stipulá i e konsekuentemente eparti finansiero ta nulo. Na komienso di aña Kòrsou tabatin 2022 persona registrá ku tin HIV, di kual alrededor di nuebeshen pa mil ta personanan ku ta risibí tratamentu i ta hañando remedi pa esaki di akuerdo ku Cura+.
100 pashènt pa aña
E preokupashon di mas grandi serka Cura+ ta e echo ku den pasado tabatin un kresementu ku un promedio di 100 pashènt pa aña, pero aktualmente tin un indikashon no ofisial ku e kantidat por a alkansá 2 mil 200 pashènt.
Lokual sigur ta otro preokupashon serka Cura+ ta e echo ku e edat di esnan infektá ta bahando di forma konsiderabel i por a nota tambe un kresementu serka hende muhénan kasá, lokual ta un indikashon ku den hopi kaso e hòmber ta esun ku ta infektando su pareha na kas. Den hopi kaso, hóbennan ta tene relashon seksual ku personanan adulto sin usa protekshon, siendo ku por ta trata di un persona infektá ku e viro di HIV.
Aktualmente Kòrsou ta entre e islanan den Karibe ku un sifra di kresementu anual mas grandi pa loke ta trata e sifra di pashèntnan ku HIV, miéntras ku Haiti, Repúblika Dominikana i asta Sint Maarten ku tabatin e sifranan mas haltu den kresementu, ta bahando. Esaki ta debí n’e echo ku e paisnan aki tur tin un maneho stipulá pa loke ta trata prevenshon, siendo ku na Kòrsou no tin plaka pa por hiba kampañanan dirigí riba prevenshon di HIV.
Prevenshon
Dudley Ferdinandus, counselor i sekretario di Cura+ a mustra ku Cura+ no ta hañando supsidio di gobièrnu pa por traha riba e parti di prevenshon, pero komokiera nan ta hasiendo tur esfuerso i sakrifisio komo boluntario, pa por duna informashon i traspasá nan konosementu na otro lidernan di bario i òf organisashonnan lokal ku e meta pa frena e sifra kresiente di pashèntnan ku HIV.
Di sèptèmber pa dia 1 di desèmber, Cura+ lo lansa un kampaña di prevenshon den 13 bario, p’asina halsa e konsiensia den komunidat riba HIV.
Lesa mas: Konsientisashon di HIV: Nos tin di kambio nos aktitut pa ku seks


text:
Djamars 26 di november di 13.30 – 16.00 ActionCOACH ta organisá un workshop gratis pa empresario den Kamer van Koophandel di Kaya Amsterdam.
Djamars 26 di november di 13.30 – 16.00 ActionCOACH ta organisá un workshop gratis pa empresario den Kamer van Koophandel di Kaya Amsterdam.
E workshop titulá ” 6 steps to a better business…” ta mustra empresarionan kon nan por;
-Hanja control riba tempu, team y sen.
-Kon pa hasi merkadeo i invershon.
-Kon pa dupliká kliente, benta i ganashi.
-Kon pa traha un system pa trabou y e 6 pasonan pa un “winning team”.
E método di ActionCOACH ta inovativo, práktiko i ta duna resultado. Ku strategianan poderoso pero simpel riba e tereno di benta, merkadeo, sistema di empresa i “teambuilding”, ta realisá resultadonan impreshonante den benta i ganashi. Ku e meta ku e empresario ta konstruí un empresa ku ta traha sin ku e empresario mester tei presente; un empresa berdadero!
ActionCOACH ta e empresa di business coaching mas grandi na mundu ku mas ku di 1000 coach den mas ku 70 país. For di 2009 e kompania ta aktivo den Karibe tambe, ku representashón na Korsou, Aruba, Surnam, Jamaica, Trinidad y Gyana.E aktividat prinsipal di ActionCOACH ta di coach empresarionan individualmente. Banda di esei, ActionCOACH ta ofrese un kantidat di seminario i workshop edukativo i diferente forma di coaching den grupo.
Ainda ta posibel pa inskribí pa e workshop, pero e kantidat di luga ta limitá. Por inskribí na +599-780-6236 of via di bdmbonaire@actioncoach.com


text:
AVB ta haci su maximo esfuerzo pa deporte sigui den forma sano
Weganan di futbol infantil a cuminsa
ORANJESTAD, Aruba - 25 di maart 2021: Den fin di siman na Centro Deportivo Franklin Bareño a cuminsa cu e apertura di weganan di futbol infantil y hubenil di ArubaanseVoetbal Bond (AVB). Ta trata di categorianan U5 te U20, cual weganan lo desaroya segun e schedule.
Diasabra e veld di Piedra Plat tabata yena di mucha, asina Harvey Clement, competition manager di AVB, a bisa. P’e federacion ta hopi importante pa e weganan continua y pa e hungadonan tin e oportunidad pa eherce nan deporte prefer. Esaki naturalmente ta importante pa nan sigui desaroya y pa specialmente e muchanan ta riba tereno. Mayornan a coopera hopi bon y ta teniendo cuenta cu e protocolnan pa locual ta COVID-19, pasobra tur tabatin nan tapaboca, hand sanitizer, mantenemento di distancia. P’e proximo diesdos siman lo sigui den e categorianan U5 y U7.
Nos ta contento di por mira cu e muchanan ta un biaha mas riba tereno y ta disfruntando di nan deporte. Esey ta loke kier, haci deporte den un forma mas responsabel cu ta posibel.
Directiva di AVB ta contento di por organisa e torneo akidespues di mester a para tur actividadnan di AVB na januariultimo debi na e medidanan di gobierno, ing. Richard Dijkhoff a comenta. E president di AVB, ta contento pasobra un biaha mas bala ta lora. Despues di tur preparacion clumpiendo cu tur medida- y protocolnan cu AVB mester di cumpli cu nan, por mira un veld yen di mucha. E bunita di esaki ta cu ta na tres localidad, esta Centro Deportivo Franklin Bareño, Centro Deportivo Frans Figaroa y Guillermo Prospero Trinidad, dferente categorianan a cuminsa. E torneo ta brinda oportunidad na tur organisacionan pa den un forma responsabel cuminsa cu nan actividadnan y bin bek pocopoco, den locual nos tin custumber di tur diasabra tin compromiso pa hunga futbol.
E torneo aki tambe ta Brinda e muchanan y e hobennan e oportunidad pa ta bou di otro atrobe den un ambiente deportivo, den un competencia. Pa directiva di AVB ta di suma importancia pa por sigui pusha y organisa torneonan. Di e forma aki lo tene e animo, e interes tambe halto pa e mucha-y hobennan sigui practica e deporte di futbol. Loke nos ta experencia cu e pandemia, tur dia mester mira kico ta bay sosode. Deporte ta sigui, muchanan ta contento, mayornan ta contento. E torneo lo dura te juli unda cu e muchanan ta eherce e deporte cu nan stima.


text:
Oranjestad-Diahuebs 5 di april, lo tuma luga e reunion di Reino KOBBS (Koninkrijksoverleg Buitenlandse Betrekkingen) na nos hermana isla Corsou.
Bou invitacion di Minister di Asuntonan di Exterior, señor Stef Blok, Prome Minister señora Evelyn Wever-Croes lo asisti na e reunion importante aki.
Minister Blok kier conoce mas di e interesnan comun di tur cuater pais di Reino y establece un miho relacion den Reino. KOBB ta un bon momento pa revisa y mantene acuerdonan di cooperacion.
E puntonan di agenda pa e reunion ta encera tur tema relevante y strategico cu ta concerni e paisnan di Reino. Pero tambe ta duna espacio pa trata otro temanan. Prome Minister den e reunion di Reino aki lo trece e preocupacionnan di Aruba riba e situacion di Venezuela.
Presente na e reunion aki lo ta Minister President di Corsou, Eugene Rhuggenaath, Minister President di Sint Maarten, Leona Marlin-Romeo y Minister President di Aruba, Evelyn Wever-Croes. Y di Hulanda, Minister di Asuntonan di Exterior señor Stef Blok.


text:
Peticion pa cancela un marca firma pa e persona cu a haya e licencia.
Anula/cancela un contracto di licencia di un marca
Descripcion
Un anotacion di un licencia ta caduca ora cu e marca tambe caduca. Sin embargo si bo kier anula of cancela un contracto di licencia for di e registro di marca, bo mester entrega un peticion por escrito na Oficina di Propiedad Intelectual pa esaki.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Awg. 100,- pa marca / traspaso.
Cuanto tempo ta dura pa hay'e?
Un siman.


text:
Un monumento na honor di e famoso “baile di cabay” cu a bira popular door di e cantante Psy instala den e prestigioso bario Gangnam den e capital di zuid Korea ta blanco di un cantidad di critica y comentarionan masha sarcastico mes di e parti di e habitantenan di Seoul.
E cancion “Gangnam Style”, cu tawata tin e record di e video mas hopi cu wordo mira ariba YouTube, a acomula cerca di 3 mil miyon copia den e portal y a converti den un berdadero Icono di e cultura pop Koreano.
E idea di inmortalisa e exito aki mediante un sculptura a surgi na final di 2015 y no a tarda pa a genera duda y tambe rechaso, tanto pa e falta di igualdad cu e paisaje urbano y tambe pa su significado, cu hopi habitante tawata haya confuso.
Momento cu haya sa e costo controversial di e monumento pa e presupuesto municipal, cu a resulta di ta 400 miyon di WONS ( $ 350.000), e publico a keda hopi indigna.
Autor di e baile, Park Jae-sang, a cuestiona si e sculptura lo ta adecuado. E cantante, miho conoci como Psy, ta reconoce cu e la logra crea “un cantica increibelmente exitoso cu henter mundo a gusta” y cu e tawata sintie bon cu e idea, pero tambe ta adimiti cu e composicion musical ” tawata simplemente su trabou” y cu e costo di e monumento ta parce un poco ” dimas”.
Finalmente, April 2016 e monumento a wordo instala dilanti COEX shopping center na Seoul. Manera a wordo premira, e “bon bini” di e habitantenan di e bario Gangnam no tawata nada caluroso.


text:
Ora di duna man mester trece e siguiente documentonan:
- Un documento di identificacion cu ta valido, esta un paspoort, cedula of rijbewijs;
- Extracto for di e registro di nacemento;
- Acta di nacemento di tur dos persona;
- Acta di consentimento (den caso di menor di edad). Un empleado publico di Censo of un notario por traha e acta aki.
- Consentimento di e matrimonio por wordo duna tambe ora di traha e acta di matrimonio;
- Acta di fayecimento (si ta al caso). E acta di fayecimento di esun cu lo mester a duna permiso pa e matrimonio tuma lugar, si e tabata na bida;
- Prueba cu no tin ningun impedimento pa e matrimonio (no ta obligatorio);
- Prueba cu e matrimonio anterior no ta forma un impedimento pa e futuro matrimonio tuma lugar, si ta trata un di dos of mas matrimonio;
- Prueba di dispensacion di impedimento di e matrimonio (no ta obligatorio);
- Prueba di dispensacion of permiso di e ministro, encarga cu Husticia, den caso cu esaki ta rekeri;
- Prueba di disposicion of dispensacion di proposicion di matrimonio (no ta obligatorio). Esaki ta solamente necesario den caso cu tin un disposicion huridico contra un negacion pa traha e acta di dunamento di man of tin dispensacion di wardamento di diescuatro dia pa un dunamento di man;
- Un declaracion medico di embaraso (si ta necesario). E declaracion manera indica den articulo 31, di dos inciso.


text:
Implementacion di Ley di Creche (kinderopvang) porfin ta bay bira un hecho. E implementacion di Ley di Creche ta un di e proyectonan cu ta cay bou di auspicio di Sociaal Crisis Plan (SCP) cu ta boga pa e siguridad y bienestar di nos muchanan cu ta bay un crèche (kinderopvang).
Actualmente e ley di Creche ta den e proceso di revision cu diferente hurista. No obstante cu tin e situacion di Covid-19, a continua cu e investigacion den e veld. A haci e “nul-meting” cu un total di 78 centro di cuido di mucha y actualmente falta un 37 centro pa bishita pa asina por completa cu e parti di e investigacion aki. CBS ta encarga pa finalisa e raportahe cu e resultadonan di e investigacion aki y ta premira cu esaki lo keda cla pa fin di september. E meta di e investigacion aki ta pa crea un plataforma nacional, basa ariba e resultadonan, cu lo tin como miembro diferente lidernan di centro di cuida di mucha.
Ta trahando tambe riba un structura di cuido. Ta referi na e Codigo di Proteccion cu tambe ta trahando riba dje. Ta trahando ariba e parti di con ta señala, y tambe inspecciona y garantisa calidad, cu ta hopi importante. “Pero no calidad solamente di cuido, pero tambe calidad di e lidernan mes cu tin eyden” – segun lider di proyecto sra. Sue-Ann Ras. Aworaki ley ta bisa cu un persona cu ta traha na crèche mester ta minimo un LBO’er pa e lidernan cu ta traha cu e muchanan. Pero tambe tin mimino un MBO’er pa esnan cu ta dirigi e crèche. Eynan lo bay traha cu inspectoria di enseñansa, departamento di enseñansa y otro fundacion pa por pone tur e hendenan aki riba nivel mas halto pa loke ta trata enseñansa propio.
A indica tambe cu desde october 2019 ta trahando cu un stuurgroep di cual sra.Laclé-Ras ta e coordinador nacional. E stuurgroep ta inclui partnernan e.o. Fundacion Pa Nos Muchanan, Departamento di Enseñansa, Salubridad Publico y Departamento di Asuntonan Social.
Pa mas informacion tocante e Ley di Creche por tuma contacto cu Lider Proyecto via email sueann.ras@gobierno.aw.


text:
Diahuebs anochi polis cu tabata patruyando a encontra un homber coriendo bicicleta durante ora di Toque De Queda y polis a detene e homber. Dos otro persona cu tambe polis a purba para a core bandona e sitio lagando su slofnan atras y nan lo a drenta mondi pa sconde. Transport a bini na e sitio y a hiba e persona warda di polis pa e ricibi su boet.
1 thought on “Polis a detene un ciclista cu tabata coriendo den Nuñe durante “TdQ””
-
Pa tur e medidanan cu polis ta tuna. Tin un DI Nan ta cu e mondkapje bow di su cachete. I un cu a Bin busca e detenido ton su boca so tapa i su nanishi ta ” free”. Hací algo pero hací esei na un bon manera. Saludos.


text:
ORANJESTAD – Directie Financiën ta pidi atencion pa lo siguiente.
Entrante e aña escolar 2020/2021 a bini un cambio den e proceso di entrega e documentonan relaciona cu e peticion pa Arubalening.
Ta pidi tur estudiante cu a pidi un Arubalening pa e aña escolar 2020/2021 y cu a haya aprobacion di esaki, pa por fabor entrega e documentonan necesario “Verklaring tot Toekenning” y “Overeenkomst tot Geldlening” na e siguiente direccion:
Departamento di Enseñansa,
Afdeling Studiefaciliteiten
Stadionweg 37
Oranjestad
Orario pa entrega: 7:45 am – 12:00 pm y desde 1:15 pm – 4:30 pm.
Ultimo dia pa entrega: Dialuna 20 juli 2020.
Nos ta suplica un y tur pa ora di entrega e documentonan pa tur informacion ta yena debidamente y corecto pa asina por agilisa e proceso di pago pa estudiante.
E documentonan lo worde firma door di Director Departamento di Finansas ta firma e documentonan y despues e estudiante lo ricibi su kopia digitalmente door di Departamento di Enseñansa.


text:
Orashon djabièrnè 19 di mei 2017
Orashon djabièrnè 19 di mei 2017
Mi a bisa e kosnan akí pa mi legria por ta den boso i boso legria por ta kompleto. Esaki ta mi mandamentu: stima otro, manera Ami a stima boso. E amor di mas grandi ku un hende por tin pa su amigunan ta di entregá su bida pa nan. Boso ta mi amigu, si boso hasi loke Mi manda boso. Mi no ta yama boso sirbidó mas, pasobra un sirbidó no sa kiko su shon ta hasi. Ma Mi ta yama boso amigu, pasobra Mi a laga boso sa tur kos ku Mi a tende di mi Tata. No ta boso a skohe Mi, ma ta Ami a skohe boso i Mi a apuntá boso pa bai i karga hopi fruta; fruta ku ta keda. Loke boso pidi Tata den mi nòmber, E ta duna boso. Esaki antó ta loke Mi ta manda boso hasi: stima otro.
Huan 15:11-17


text: KRALENDIJK – Trahadónan di e kompania di konstrukshon ‘Haafkes Bouw Bonaire’ awe mainta hopi rabiá a pone trabou abou. E situashon ta fastioso pa trahadónan di e kompania ariba menshoná, ku ta trahando riba e proyekto di Chogogo. Ta trata di e hotèl nobo ku ta den konstrukshon kaminda ántes tabata ‘Hotel Bonaire’. Ya pa 6 luna ta un trastòrnu pa haña sèn, trahadónan a menshoná momentu ku un reportero di Radio Live 99.9 FM tabata presentá na e sitio. “Ronald kada bia ku ta bisa algu i no ta presentá pa nos papia kara ku kara tokante nos sèn. Awe ta djarason 1 di aprel i nos no a risibí e pago di luna di mart. Ronald a bisa e ta pasa ayera pa un reunion ku trahadónan nos no a mir’é, miéntras trabou ta sigui. Awe nos a disidí di pone trabou abou i ke nos sèn. No ta kla pa tende niun storia, “trahadónan hopi desgustá a menshoná. Awe tin plania pa bashamentu di betòn i por a tuma nota momentu ku e reportero di Radio Live 99.9 FM tabata na e sitio ku preparashon a kuminsá e mainta. Ekipo grandi di e kompania ku ta basha betòn a presentá. Trahadónan a pone nan na altura ku nan a pone trabou abou, pues nan no ta yuda ku nada relashoná ku basha mentu di betòn. “A palabra pa basha betòn i kon ta ku e salario di trahadónan? E asuntu aki no tin di aber ku vírùs di ‘corona’. Ya ta hopi luna tin ku e kompania ‘Haffkes Bouw Bonaire’ ta purba pa no paga trahadó. Nos tin kompromiso pa kumpli kuné i tur luna ta un problema pa risibí salario pa por kanselá nos debe nan personal. Kada bia Ronald ta presentá despues di fin di luna i ta mustra riba su telefon ku e sèn a pasa, sinembargo ta dura hopi dia despues pa realmente e sèn ta riba kuenta di trahadónan,”nan a menshoná. Ronald ta hopi arogante i nos ta sinti ku e ta hasi komo si fuera e ta sinta riba trono i trahadónan ta su katibu. Sèmper e ta presentá ku un arogansia serka trahadónan. 2 siman pasa a para trabou pa e mes un problema tokante sèn, awe mes un situashon,”trahadónan a menshoná hopi rabia. Tin di nan a menshoná ku nan ke sèn i no ta kontinuá trahando pa e kompania.


text:
Subsidio di Salario – Januari 2021
Dunado di trabou por aplica pa subsidio di salario den januari
SVb ta informa cu desde diaranson, 20 di januari, 2021 pa 9‘or di mainta y te cu diaranson, 27 di januari, 2021 na fin di dia (11:59 PM) por aplica pa subsidio di salario pa luna di januari. Tur dunado di trabou cu ta bin na remarke pa aplica pa subsidio di salario ya caba a ricibi un notificacion di SVb.
Tur rekisito pa subsidio di salario a keda mescos pa luna di januari:
- E compania a wordo afecta den un forma negativo pa motibo di COVID-19;
- E compania tin un perdida di entrada premira di por lo menos 25% den e luna di e subsidio;
- E compania no ta permiti pa retira empleado pa motibonan socio-economico;
- E compania ta paga e empleado minimal 60% di su salario;
- E compania y tur empleado ta registra na SVb riba 15 di maart 2020;
- E compania ta registra na Departamento di Impuesto y tin un persoonsnummer;
- E compania ta cumpli cu pago di impuesto y primanan social di e luna corespondiente cu a aplica pa subsidio;
- E compania mester aplica pa e subsidio;
- E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
Pa por aplica pa subsidio di salario pa luna di januari e dunado di trabou mester a cumpli cu e pago di tur prima y seguro social pa luna di mei te cu december, 2020. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa paga e primanan aki.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Pago di subsidio di salario pa luna di januari di parti di SVb pa e dunado di trabou ta wordo ehecuta diariamente segun cu e aplicacion di e compania keda aproba. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
NOTA ADICIONAL PA TENE NA CUENTA
SVb ta recorda tur dunado di trabou cu ta indispensabel pa entrega e declaracion di entrada mediante e declaracion di BBO y entrega esaki corectamente pa evita eror den calculacion di e perdida di entrada. Si na momento cu SVb haci e control di e perdida di entrada keda constata cu no a haci declaracion di BBO pa e luna cual a ricibi subsidio di salario, SVb lo tin cu vorder bek e suma completo cu a ricibi na subsidio di salario pa e luna en cuestion.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Por lesa mas akinan: https://www.svbaruba.org/subsidio-di-salario/.


text:
Tormenta tropikal
Un tormenta tropikal ta surgi fo'í un area di preshon bou (na ingles: A low pressure area òf tropical depression) i na hulandes ta tropische depressie. Laga bisa un depreshon tropikal ta surgi den un region nòrt òf sùit di ekuator òf ekuador, pero no riba òf pega ku ekuator, komo ei e coriolis efèkto ta suak. Teoria di un franses Gustave Gaspard Coriolis, aki ta papia un sirkulashon di nubia den forma di un spiral ront di su núkleo.
E sistema den kombinashon ku rotashon di mundu e ta forma un sirkulashon konsentrisá (di tur banda ta drai ront dje mes un punto ) di e depreshon tropikal, nòrt di ekuator ta drai bai lenks i parti sùit e ta drai bai reks. Nan a opservé ku satélit.
Zona di konvergensia[editá | editá fuente]
Den e zona aki ku yama Zona di Konvergensia Inter Tropikal òf (Inter Tropical Convergence Zone ITCZ) ta un zona instabil ku un area di mas òf mes fo'i 500 te 1000 km nort òf sùit di ekuator, den e region aki ta surgi hopi depreshon tropikal pa dia. Un depreshon Tropikal tin otro karakteristiko fo'i un depreshon den otro klimanan nòrt of sùit 23.5 grado di latitut, esaki ta surgi di airu friu i kayente ku ta bini subtropikal. E depreshon tropikal mester por konveksá ( ta sirkulashon di airu kayente ku ta bai laira i airu friá ku ta bai abou )pa e kontinuá.
Vaporashon i kondensashon[editá | editá fuente]
E fenómeno aki ta stimulá di su mes, dor di vaporashon i kondensashon di awa di laman na temperatura di 26 pa 27 grado selcius. E awa ku ta vaporá ta subi bai laira i kondensá bira nubianan, esaki ta drúpel di awa mashá chikitu ku ta kresé bira pisá i kai. Esei ta yobida òf awaseru( por kompará esaki ku ora benta awa frui riba un kos kayente ku dàmp ta sali ).
Dor dje yobida aki ta surgi mas energia ku ta oumente bientu ku ta bai riba na un haltura ku preshon di airu ta sigui baha i hala airu humedat foí den besindario, esaki tambe ta kondensá i yobida ku tempestat mas fuerte ta surgi.E sirkulashon di e sistema ta kuminsa bira mas fuerte i lanta bientu mas duru i e ta bira tormenta (tropische storm)
Airu kayente fo'i sahara[editá | editá fuente]
Si den e sistema aki bientu sigui oumentá yaga na un velosidat di 60 km p/o i preshon òf forsa di bientu 8 (windkracht 8) e depreshon tropikal aki ta bira un tormenta tropikal hopi fuerte (kompará ku un sùitwest òf sùiduwest) ku ta bin fo'i direkshon di sùitwèst ora ku nort di ekuator bientu ta ketu, posiblemente ku den laira bientu di sùitost pasat pasa riba ekuator bin nòrt ta bira sùitwèst pasat. Ora ke yega den zona ITCZ unda hopi depreshon tropikal ta surgi por bira un Tormenta di Sùitwèst ku por hasi hopi daño riba su direkshon kontrali promé ku e por kaba na nada. Si un tormenta tropikal surgi den Osean Atlantiko na haltura di karibe nèt riba kontenente Sùit Amerika i west di kosta Afrika, anto ku e kue direkshon di west yega na un velosidat 118 km pa ora, e ta un orkan. Riba laman e hala su energia fo'i vaporashon di awa di laman. Komo ku e temperatura di awa di laman ta 26 - 27 grado selsius,dor airu kayente ku ta bin fo'i Sahara den Afrika. Meteorologikonan ta anunsiá e direkshon di orkan. Den e region aki ta surgi hopi tempestat i yobida fuèrtè ku ta trese pelegir pa aviashon i nabegashon kuné.
E ta kaba na nada[editá | editá fuente]
Si no tin bientu den atmosfer pa trèk e tormenta tropikal den un direkshon, e ta keda mové pokopoko di 5 á 10 km pa ora. Asina ku bientu oumentá na haltura ei di 15 á 17 km e por trèk skùins i su velosidat ta aminorá i ta kaba na nada. Asina ku un orkan subi tera e no tin vaporashon di awa mas, e ta perde su fuente di energia i e frikshon riba tera ta hopi mas grandi ku riba laman. Si e bolbe subi laman kaminda ku temperatura di awa ta 26 pa 27 gradu e ta oumentá, tumando direkshon di nort kaminda e temperatura di awa ta bou di 20 grado selsius pokopoko e bira un tormenta chikitu te ora ku e kaba na nada.
Destruktivo[editá | editá fuente]
E fenomeno aki ta destruktivo i ta un peliger pa sivilisashon humano tur kos ku ta riba su kaminda e ta destruí. Paisnan den zona nòrt òf sùit di ekuador ku kasi tur aña tin ku restorá katástrofe di orkannan ku ta desastoso pa nan ekonomia.


text:
Sabana Basora – Diadomingo mainta 10:30 pasa polis ta wordo notifica di un caso di hincamento na Sabana Basora. Segun informacion un dama lo a haya varios hinca.
Na yegada di polis na e adres, ta constata berdad un dama herida, pero cu e incidente lo a pasa den oranan di marduga.
No ta conoci e motibo pa kiko e dama no a busca ayudo e mes un momento.
Den oranan di mainta e lo a yama un persona y bisanan cu e lo ta herida y cu e ta hopi malo.
E incidente mes segun nos a compronde, probablemente lo pasa na Olde Molen.
Ambulance a transporta e dama pa haya ayudo medico. No ta conoci tampoco con serio e heridanan lo ta.


text:
Den traspaso di trabao di ministro saliente pa ministro entrante algun asunto importante a bin dilanti. Na promer lugar, mester bisa cu ta di aprecia cu ta tumando lugar un traspaso cu mester considera algo normal, pero cu na varios ocasion den pasado gobiernonan rival cu tabata entrega rienda, no tabata respeta. E colmo tabata naturalmente na 2017 unda por papia di un intento di sabotahe di e trabao di e siguiente gobierno, unda hasta mester a haci un esfuerzo grandi pa logra haya documentacion importante pa sigui goberna, cu no tabata na nan lugar. Esaki ta realmente inaceptable, y lo a pensa cu, pa evita repiticion di e bochorno aki, lo a percura pa legislacion pa regla traspaso na un manera obligatorio y cu sancion severo den caso di incumplimento. Esey sin embargo no a sucede den e cuatro añanan nos tras y ta di spera cu den e proximo cuatro lo haya e tempo y espacio pa percura pa e ley aki, cu ta di interes general. Pasobra al fin y al cabo, si no ta respeta propiedad publico, e documentacion publico completo, anto esnan cu no ta tuma paso por wel di grita, pero ta pone nan mes den mesun categoria cu esnan cu a comete e fechoria aki caba den pasado. Asina ta: manos a la obra, pasobra e bon marcha di e asunto entre dos gabinete casi identico aki no ta garantia cu den futuro e traspaso bon aki lo haya repiticion.
Interesante tabata tambe traspaso di e mandatario cu tabata responsable pa enseñanza, ciencia y desaroyo sostenible, unda e ministro saliente a confirma, pa loke ta desaroyo sostenible, cu no a logra practicamente nada. E mes ta declara cu el a bin haya nada, ni un departamento ni presupuesto, y cu esey a conduci na no continua e protocol di cooperacion cu TNO na 2019. Hecho ta cu despues a tene algun evento, pero e trabao berdadero cu mester a tuma lugar hunto cu otro ministerionan, nos no ta mir’e te awe. Esaki no ta implica critica riba e ministro aki so, ni tampoco na promer lugar. Tabata trata di un gabinete cu por a ser ‘acusa’ di tur sorto di cos, menos cu nan tabata comprende algo di loke planifica y inicia berdadero desaroyo sostenible ta encera. Y si no tene cuidao, e cartera aki ta keda un di e carteranan ‘fantasma’ sin contenido real, unda atrobe e partner menor den e coalicion no ta logra nada. Ta parce talvez demasiado critico pa tuma e posicion aki, pero e tin un splicacion.
Aruba na e momento aki ta den e contradiccion di mester vocifera un politica di desaroyo sostenible, mientras cu di otro banda no tin un perspectiva real di inicia un proceso asina. Mas bien ta ripiti lema pasobra tur pais ta haci esey. Esunnan cu ta logra berdaderamente haci algo den e sentido aki ta, parcialmente, ta e paisnan rico cu tin recurso amplio pa inverti den cambia nan propio rumbo economico. Na mayoria di pais na mundo, sin embargo, e asunto ta keda na puro lema y consigna, y no tin mucho ta sucede. Mientras tempo ta birando cortico, na nivel internacional no ta logrando tanto den por ehemplo e tratadonan pa mehoracion di medio ambiente, entre otro e pacto di Paris pa yega na reduci emision di gas dañino cu ta ocasiona calentamento global, cu su efecto riba entre otro subida di nivel di lama, cu su consecuencia conoci. Aruba no ta luci den sentido negativo den esaki, sino mas bien ta parti di e mayoria di pais cu no ta cumpli. Den ultimo añanan aki, bao di e mesun gabinete di cual nos lo haya un continuacion, nos por a mira lo contrario ta sucede, entre otro riba tereno di violacion di tratadonan internacional, entre otro di respet pa bida marino. Den ultimo dianan aki nos a mira e reaccion debil y timido, salvo algun mandatario, riba e problemanan di destruccion di naturaleza ocasiona pa e uso sin regla ni control di UTV, y e intimidacion inaceptable di ciudadano cu ta tribi protesta. Si tin un motibo pa nos cambia nos scepticismo pa mas optimismo, cu placer nos lo tuma nota di esaki. Pero si acaso e proximo cuatro aña ta bira un continuacion di loke nos a mira den e ultimo cuatro, no lo tin nada di celebra.
Pero esaki no ta e unico problema pa cu desaroyo sostenible. E problema fundamental ta cu no tin perspectiva real pa diversificacion di economia, mientras cu hasta un desaroyo mas sostenible den e sector principal, turismo, ta parce un deseo remoto, unda mas bien ta sigui riba e practica di turismo di masa. Nos ta tende de vez en cuando algun ‘lip service’ encuanto turismo sostenible, pero loke nos ta mira ta lo contrario, esey cada ciudadano por mira tur dia ta surgi na Eagle y Palm Beach, y mas despues na Sero Colorado tambe. Y, pa bolbe riba e tema di diversificacion, mira como algo indispensable, nos no ta mira nada ta cristaliza, al contrario. No lo tin refineria, ni cultivo di cannabis, ni un plan drechi pa agricultura, asina leu cu esey por yuda, y e sectornan ‘innovativo’ a keda na idea so. Pues no ta trata di trabao no termina aki, sino di trabao cu mester bay haci ainda.


text:
WILLEMSTAD — Djasabra, 18 di mart último a tuma lugá na tereno di FFK e ‘The Flow Ultimate Football Experience’. Flow i Manchester United Football Club a uni pa brinda na 15 pais di Karibe un tremendo oportunidat. Konhuntamente ku FFK a selekshoná 40 hungadó, di 13 pa 16 aña, aktivo di nos kampionato hubenil pa partisipá na e kompetensia ‘The Flow Ultimate Football Experience’.
E hungadó nan e keda evaluá a base di e siguiente 3 abilidatnan;
- Abilidat di kontrol di bala
- Abilidat di pase nan kòrtiku
- Abilidat pa ‘dribbel’ ku bala
Tur hungadó a keda repartí den diferente grupo i a keda evaluá dor di algun entrenadó lokal. Na final di dia e 2 hungadónan ku e puntuashon di mas altu a resultá e 2 ganadó nan ku lo representá Kòrsou na Trinidat & Tobago. Aya na Trinidat nan lo tin un seshon individual ku entrenadónan di CFU i Manchester United. Tambe nan lo kompetí ku e ganadó nan di e otro 14 paisnan partisipante p’asina saka un ganadó. E ganadó lo sigui pa London pa representá nos region durante e kompetensia aki.
E 2 ganadónan a resultá di ta Emian-Johar Semedo di e ekipo di Willemstad i Sharrion Pietersz di e ekipo di Excellence School. Emian i Sharrion lo biaha dia 6 di mei próksimo akompañá pa un mayor i nan entrenadó pa Trinidat & Tobago.
Banda di e 2 ganadó nan aki FFK a premia e hungadónan ku a anotá mas gol durante e kompetensia aki.
Esaki nan ta lo siguiente;
- Adriel Evertsz
- Leroy Dickens
- Ruhairon Sambo
- Reuel-Jaden Stewart
- Richainro Adamus
Lindsey Hart i Sofia Colina tambe a keda premiá komo e 2 mucha muhé nan ku e puntuashon di mas haltu.
FFK ta felisitá tur hungadó pa nan tremendo trabou durante e kompetensia aki i ta deseá e 2 ganadónan, Emian-Johar Semedo i Sharrion Pietersz tur klase di éksito aya na Trinidat & Tobago.


text:
Dia 21 di juni dialuna awor, como parti di e ‘undergraduate bachelors program’ Organization, Governance and Management (OGM), Universidad di Aruba lo tene su prome ‘Career event’ online pa tur studiante di Aruba. E evento lo tuma lugar di 7’or te cu 9’or di anochi via Zoom.
Lo tin diferente orador presente incluyendo sra. ir. Yvonne Lee-Perez, mr. Michael Tromp, sra. Christel Croes, sra. Maria Dijkhoff-Pita y sra. Kimberly van Loon. Lo tin graduado di OGM cu lo conta di nan experiencia como studiante y awendia como profesional den nan trabou.
Tambe lo tin profesional di sector publico y sector priva cu lo conta di nan experiencia como profesional y nan expectativa pa studiante di OGM na momento di drenta mercado laboral of haci pasantia.
Lo tin un sesion special tambe p’e studiantenan di OGM cual lo ta un sesion tocante un oportunidad di carera cu un organisacion local, segun Nurianne Arias, docente di Facultad di Arte y Ciencia.
E evento aki ta totalmente gratis pa tur studiante di Aruba – sea HAVO, VWO, Universidad di Aruba, EPI, ‘high school’ entre otro of esnan cu por ta trahando y ta desea di sigui studia. Por haya informacion incluyendo e QR code riba e pagina di Facebook di OGM @University of Aruba: Organization, Governance and Management, e QR code por haya riba e potret inclui cu e articulo aki tambe. Por haya nan riba Instagram @ogm_ua.